Edizzjoni Provviżorja
DEĊIŻJONI TAL-QORTI TAL-ĠUSTIZZJA (Awla għall-Eżami mill-Ġdid)
12 ta’ Marzu 2026 (*)
“Eżami mill-ġdid”
Fil-Kawża C‑108/26 RX,
li għandha bħala suġġett proposta ta’ eżami mill-ġdid magħmula mill-Avukat Ġenerali Ewlieni, bis-saħħa tal-Artikolu 62 tal-Istatut tal-Qorti tal-Ġustizzja tal-Unjoni Ewropea, fl‑20 ta’ Frar 2026,
IL-QORTI TAL-ĠUSTIZZJA (Awla għall-Eżami mill-Ġdid),
komposta minn K. Jürimäe (Relatriċi), Presidenta tal-Awla, K. Lenaerts, President tal-Qorti tal-Ġustizzja, li qiegħed jaġixxi bħala imħallef tal-Awla għall-Eżami mill-Ġdid, F. Schalin, M. Gavalec u Z. Csehi, Imħallfin,
tagħti l-preżenti
Deċiżjoni
1        Il-proposta ta’ eżami mill-ġdid magħmula mill-Avukat Ġenerali Ewlieni tikkonċerna s-sentenza tal-Qorti Ġenerali tal-Unjoni Ewropea tal‑21 ta’ Jannar 2026, D
(Deċiżjoni dwar il-ġestjoni tat-traffiku tal-ajru) (T‑134/25, EU:T:2026:35), li fiha l-Qorti iddeċidiet dwar it-talba għal deċiżjoni preliminari mressqa mis-Sąd Rejonowy dla m.st. Warszawy w Warszawie (il-Qorti Distrettwali tal-Belt ta’ Varsavja, il-Polonja), u li tirrigwarda r-risposta mogħtija għall-ewwel u għat-tieni domanda magħmula mill-qorti tar-rinviju.
2        Permezz ta’ din is-sentenza, il-Qorti Ġenerali, b’mod partikolari, iddeċidiet, b’risposta għal dawn id-domandi, li “[l]-Artikolu 5(3) tar-Regolament (KE) Nru 261/2004 tal-Parlament Ewropew u tal-Kunsill tal‑11 ta’ Frar 2004 li jistabbilixxi regoli komuni dwar il-kumpens u l-assistenza għal passiġġieri fil-każ li ma jitħallewx jitilgħu u ta’ kanċellazzjoni jew dewmien twil ta’ titjiriet, u li li jħassar ir-Regolament (KEE) Nru 295/91 [(ĠU Edizzjoni Speċjali bil-Malti, Kapitolu7, Vol. 8, p. 10)], għandu jiġi interpretat fis-sens li deċiżjoni dwar il-ġestjoni tat-traffiku tal-ajru tista’ tikkostitwixxi ‘ċirkustanza straordinarja’, fis-sens ta’ din id-dispożizzjoni, indipendentement mit-tul tad-dewmien li hija twassal għalih u mir-raġuni li timmotivaha, jekk jiġi stabbilit li din id-deċiżjoni ma taqax taħt il-kontroll effettiv tat-trasportatur tal-ajru kkonċernat, b’mod partikolari meta jista’ jiġi eskluż li l-imsemmi trasportatur ikkontribwixxa għat-teħid ta’ din id-deċiżjoni, li għandu jiġi vverifikat mill-qorti tar-rinviju”.
3        Mit-tielet subparagrafu tal-Artikolu 256(3) TFUE jirriżulta li d-deċiżjonijiet mogħtija mill-Qorti Ġenerali dwar domandi preliminari jistgħu eċċezzjonalment ikunu s-suġġett ta’ eżami mill-ġdid mill-Qorti tal-Ġustizzja, fil-kundizzjonijiet u fil-limiti previsti mill-Istatut tal-Qorti tal-Ġustizzja tal-Unjoni Ewropea, fil-każ ta’ riskju serju ta’ preġudizzju għall-unità jew għall-koerenza tad-dritt tal-Unjoni.
4        Bis-saħħa tal-Artikolu 62 tal-Istatut tal-Qorti tal-Ġustizzja, l-Avukat Ġenerali Ewlieni jista’, meta jidhirlu li jkun hemm riskju serju ta’ preġudizzju għall-unità jew il-koerenza tad-dritt tal-Unjoni, jipproponi li l-Qorti tal-Ġustizzja teżamina mill-ġdid id-deċiżjoni tal-Qorti Ġenerali.
5        F’dan ir-rigward, mill-Artikolu 194(5) tar-Regoli tal-Proċedura tal-Qorti tal-Ġustizzja jirriżulta li, adita b’tali proposta ta’ eżami mill-ġdid, l-Awla għall-Eżami mill-Ġdid għandha tiddeċiedi jekk hemmx lok li tiġi eżaminata mill-ġdid id-deċiżjoni tal-Qorti Ġenerali. Id-deċiżjoni li tiġi eżaminata mill-ġdid id-deċiżjoni tal-Qorti Ġenerali għandha tindika biss il-kwistjonijiet li għandhom ikunu s-suġġett tal-eżami mill-ġdid.
6        F’dan il-każ, l-Awla għall-Eżami mill-Ġdid tqis li hemm lok li jsir eżami mill-ġdid tas-sentenza tal-Qorti Ġenerali tal‑21 ta’ Jannar 2026, D (Deċiżjoni dwar il-ġestjoni tat-traffiku tal-ajru) (T‑134/25, EU:T:2026:35).
7        Il-kwistjoni li fir-rigward tagħha ser isir dan l-eżami mill-ġdid tinsab fil-punt 2 tad-dispożittiv ta’ din id-deċiżjoni.
Għal dawn il-motivi, il-Qorti tal-Ġustizzja (Awla għall-eżami mill-ġdid) tiddeċiedi:
1)      Hemm lok li jsir eżami mill-ġdid tas-sentenza tal-Qorti Ġenerali tal-Unjoni Ewropea tal‑21 ta’ Jannar 2026, D (Deċiżjoni dwar il-ġestjoni tat-traffiku tal-ajru) (T‑134/25, EU:T:2026:35).
2)      L-eżami mill-ġdid għandu jitratta l-kwistjoni dwar jekk, b’mod partikolari fid-dawl tas-sentenzi tal-Qorti tal-Ġustizzja tal‑31 ta’ Jannar 2013, McDonagh (C‑12/11, EU:2013:43), u tat‑23 ta’ Marzu 2021, Airhelp (C‑28/20, EU:C:2021:226), is-sentenza tal-Qorti Ġenerali tal-Unjoni Ewropea tal‑21 ta’ Jannar 2026, D (Deċiżjoni dwar il-ġestjoni tat-traffiku tal-ajru) (T‑134/25, EU:T:2026:35), tippreġudikax l-unità jew il-koerenza tad-dritt tal-Unjoni peress li l-Qorti Ġenerali iddeċidiet li:
–        deċiżjoni dwar il-ġestjoni tat-traffiku tal-ajru ma hijiex inerenti, minħabba n-natura jew minħabba l-oriġini tagħha stess, għall-eżerċizzju normali tal-attività tat-trasportatur tal-ajru kkonċernat, peress li ma tifformax parti mill-attività tiegħu, iżda tagħmel parti mill-attivitajiet u mill-kompetenza tas-servizzi tal-ġestjoni tat-traffiku tal-ajru;
–        tali deċiżjoni, irrispettivament mir-raġuni tagħha, ma taqax taħt il-kontroll effettiv ta’ dan l-operatur, sakemm dan ma kkontribwixxiex għat-teħid ta’ din id-deċiżjoni; u
–        konsegwentement, l-Artikolu 5(3) tar-Regolament (KE) Nru 261/2004 tal-Parlament Ewropew u tal-Kunsill tal‑11 ta’ Frar 2004 li jistabbilixxi regoli komuni dwar il-kumpens u l-assistenza għal passiġġieri fil-każ li ma jitħallewx jitilgħu u ta’ kanċellazzjoni jew dewmien twil ta’ titjiriet, u li li jħassar ir-Regolament (KEE) Nru 295/91, għandu jiġi interpretat fis-sens li tali deċiżjoni tista’ tikkostitwixxi “ċirkustanza straordinarja”, fis-sens ta’ din id-dispożizzjoni, indipendentement mit-tul tad-dewmien li hija twassal għalih u mir-raġuni li timmotivaha, jekk jiġi stabbilit li din id-deċiżjoni ma taqax taħt il-kontroll effettiv tat-trasportatur tal-ajru kkonċernat, b’mod partikolari meta jista’ jiġi eskluż li l-imsemmi trasportatur ikkontribwixxa għat-teħid ta’ din id-deċiżjoni.
3)      Il-partijiet ikkonċernati msemmija fl-Artikolu 23 tal-Istatut tal-Qorti tal-Ġustizzja huma mistiedna jissottomettu l-osservazzjonijiet bil-miktub tagħhom dwar din il-kwistjoni lill-Qorti tal-Ġustizzja tal-Unjoni Ewropea, fi żmien xahar min-notifika ta’ din id-deċiżjoni.
Firem
*      Lingwa tal-kawża: il-Pollakk.